
Pregled stanja socialnega podjetništva in socialne ekonomije v Sloveniji

Področni zakon: Zakon o socialnem podjetništvu http://www.pisrs.si/Pis.web/pregledPredpisa?id=ZAKO6175 
Sprejet: 2011, dopolnjen: 2018
Pristojnost MGRT (pred 2015 MDDSZ)

2. člen opredeljuje:

Socialno ekonomijo kot ekonomijo, ki jo sestavljajo socialna podjetja, zadruge, invalidska podjetja, zaposlitveni centri, nevladne organizacije (društva, zavodi, ustanove oziroma fundacije), ki niso ustanovljeni izključno z namenom pridobivanja dobička, delujejo v korist svojih članov, uporabnikov oziroma širše skupnosti in proizvajajo tržne oziroma netržne proizvode ter storitve.

Socialne inovacije kot rešitve za družbene potrebe in težave, pri katerih trg in javni sektor nimata odgovorov.

Socialno podjetje kot nepridobitno pravno osebo, ki pridobi status socialnega podjetja in je lahko društvo, zavod, ustanova, gospodarska družba, zadruga, evropska zadruga ali druga pravna oseba zasebnega prava, ki ni ustanovljena izključno z namenom pridobivanja dobička ter premoženja ne deli, prav tako ne deli ustvarjenega presežka prihodkov nad odhodki.

Socialno podjetništvo kot trajno opravljanje podjetniške dejavnosti s proizvodnjo in prodajo proizvodov ali opravljanjem storitev na trgu, kjer ustvarjanje dobička ni glavni cilj podjetniške aktivnosti, temveč glavni cilj predstavlja doseganje socialnih oziroma družbenih učinkov.

V Sloveniji je bilo 31. 12. 2021 registriranih 267 socialnih podjetij različnih pravno-organizacijskih oblik, zastopana so v vseh dvanajstih statističnih regijah, porazdelitev je sledeča: 

	Statistična regija
	Št. registriranih socialnih podjetij

	Pomurska regija
	38

	Podravska regija
	66

	Koroška regija
	9

	Savinjska regija
	27

	Zasavska regija
	5

	Posavska regija
	13

	Jugovzhodna Slovenija
	15

	Osrednjeslovenska regija
	57

	Gorenjska regija
	14

	Primorsko-notranjska regija
	4

	Goriška regija
	7

	Obalno-kraška regija
	12

	SKUPAJ
	267



Vir: Evidenca socialnih podjetij na dan 31. 12. 2021

Razdelitev po pravno-organizacijskih oblikah in podatki o št. zaposlenih:

	Pravno-organizacijska oblika
	Skupno št. 
	Skupno št. zaposlitev
	Št. registriranih podjetij
	Št. zaposlitev v socialnih podjetjih 

	Društvo
	24 000
	5 571
	68
	406

	Zadruga
	474
	2 905
	70
	65

	Ustanova
	288
	113
	1
	3

	Družba z omejeno odgovornostjo
	71 966
	460 846
	33
	122

	Zavod
	3 760
	7 978
	100
	676

	Dodatna oblika/status
	Skupno št. 
	Skupno št. zaposlitev
	Št. registriranih podjetij
	Št. zaposlitev v socialnih podjetjih 

	Invalidsko podjetje
	155(*)
	11 589(*)
	0
	0

	Zaposlitveni center
	65(*)
	1 074(*)
	4
	46

	Status nevladne organizacije v javnem interesu
	5 875
	5 236
	19
	549



Podatki označeni z (*) so bili zbrani septembra 2021, v tabeli so zajeti podatki o absolutnem št. zaposlenih.

Vir: AJPES ter evidenca invalidskih podjetij in zaposlitvenih centrov.
Določila Zakona o socialnem podjetništvu, ki vplivajo na delo Sveta za socialno ekonomijo

Zakon določa načine oblikovanja politik in ukrepov na področju socialne ekonomije, in sicer oblikovanje in delovanje:

1. Sveta za socialno ekonomijo

Svet je pristojen za oblikovanje politike razvoja socialnega podjetništva, analiziranje potreb razvoja socialnega podjetništva, spodbujanje vključevanja občin v določanje in izvajanje politik razvoja socialnega podjetništva na lokalni in regionalni ravni, za pripravo razvojnih dokumentov ter za analiziranje, vrednotenje in spremljanje izvajanja ukrepov in politike razvoja socialnega podjetništva.

Glavne naloge:
· priprava Strategije razvoja socialne ekonomije in  mnenje k programu ukrepov,
· spremlja izvajanje strategije in
· usmerja in spremlja delo izvajalcev ukrepov. (Izvajalci ukrepov so ministrstva, vladne službe, javni skladi, javni zavodi ali druge pravne osebe javnega prava, ki jih določi vlada s strategijo. Izvajalci dodeljujejo in nadzorujejo porabo sredstev iz naslova spodbud, ki jih socialna podjetja pridobijo na podlagi zakona.)

Stanje: 1. seja sveta: 13. 4. 2022.

2. Strategije razvoja socialne ekonomije

Strategija določa načrtovan razvoj socialnega podjetništva v Republiki Sloveniji. Strategijo na predlog sveta in po posvetovanju s socialnimi partnerji, socialnimi podjetji in drugimi organizacijami civilne družbe sprejme vlada za obdobje desetih let.

Strategija zajema: 
· analizo potreb in smeri možnega razvoja socialne ekonomije, 
· temelje politike razvoja,
· strateške razvojne cilje in glavna področja razvoja socialne ekonomije,
· vlogo države in njenih institucij ter občin pri izvajanju določene politike in doseganju razvojnih ciljev.

Stanje: Strategija še ni oblikovana.

Način rešitve: Svet za socialno ekonomijo potrdi načrt dela – priprave strategije ter se dogovori za časovni okvir izvedbe.
3. Programa ukrepov

Pristojno ministrstvo (MGRT), v sodelovanju z vsemi ministrstvi, pristojnimi za področja dejavnosti socialne ekonomije, pripravi program ukrepov za izvajanje strategije razvoja socialne ekonomije za posamezno koledarsko leto ali plansko obdobje. Program vključuje nabor ukrepov za:
· spodbujanje socialnega podjetništva, oblikovanje ugodnega podjetniškega okolja, spodbujanje zaposlovanja in omogočanje dostopa do virov financiranja naložb v socialna podjetja,
· finančne in druge ukrepe za promocijo socialnega podjetništva, za razvoj sistema informiranja in izobraževanja za socialno podjetništvo, za zagotavljanje sredstev za vzpostavitev sklada za spodbujanje razvoja socialnega podjetništva, za razvoj podpornih storitev socialnim podjetjem, vključno s storitvami za ustanavljanje socialnih podjetij in storitvami svetovanja prestrukturiranja socialnega podjetja, za vključitev občin v izvajanje politik in ukrepov, za iskanje novih poslovnih priložnosti za socialna podjetja, vključno z izvajanjem raziskav trga za socialno podjetništvo in ugotavljanjem možnosti izvajanja javnih storitev v socialnih podjetjih,
· oblikovanje ugodnega podjetniškega okolja za socialna podjetja tj. finančne in druge ukrepe za zagotavljanje prostorskih, tehničnih in drugih pogojev za nastajanje in delovanje socialnih podjetij, vključno s podjetniškimi inkubatorji za socialna podjetja, sofinanciranje za začetek opravljanja dejavnosti socialnega podjetja in za odpiranje novih delovnih mest, sofinanciranje ustanavljanja socialnih podjetij za izvajanje podpornih storitev za socialna podjetja ter druge ukrepe za izvajanje podpornih storitev za socialna podjetja, katerih ciljna skupina so osebe, ki ustanavljajo socialno podjetje in socialna podjetja.
· spodbujanje zaposlovanja v socialnih podjetjih zajemajo izvajanje ukrepov aktivne politike zaposlovanja, katerih ciljna skupina so socialna podjetja oziroma so ciljna skupina tiste osebe, ki ustanavljajo socialno podjetje ali se bodo zaposlile v socialnem podjetju in izhajajo iz najbolj ranljivih skupin ljudi, na trgu dela.
· omogočanje dostopa do virov financiranja naložb v socialna podjetja za ustanavljanje in poslovanje socialnih podjetij zajemajo zagotavljanje ugodnejših kreditov, garancij in subvencij iz proračunskih virov, preko skladov za spodbujanje razvoja socialnega podjetništva in evropskih virov za socialna podjetja.

Poleg ukrepov navedenih v 32. členu zakona (navedenih zgoraj), ta predvideva tudi vključitev spodbud za zaposlovanje najbolj ranljivih skupin na trgu dela in poslovodenje socialnih podjetji v program ukrepov.

V programu se skladno z zakonom za vsak ukrep določi:
· cilje,
· vsebino,
· ciljne skupine, ki jim je ukrep namenjen,
· pogoje za vključitev v aktivnosti in način izvajanja aktivnosti,
· vrsto in višino upravičenih stroškov v okviru aktivnosti,
· obdobje izvajanja aktivnosti,
· izvajalce ali podizvajalce posameznega ukrepa,
· vire in obseg sredstev za financiranje, ter opredelitev, ali aktivnost predstavlja državno pomoč,
· način poročanja ter
· merila za ocenjevanje doseganja ciljev.

Program ukrepov iz prejšnjega odstavka sprejme vlada, po predhodnem mnenju sveta.

Stanje: Program še ni oblikovan.

Način rešitve: Ko Svet za socialno ekonomijo pristopi k pripravi strategije se dogovori za časovni okvir izvedbe priprave programa ukrepov.  

4. Pravilnika o spremljanju poslovanja socialnih podjetij

Pravilnik opredeljuje:
· načine spremljanja poslovanja socialnih podjetij in izpolnjevanja pogojev,
· podrobnejšo vsebino vloge za registracijo socialnega podjetja,
· dokazila o pričetku dejavnosti, ki jih mora socialno podjetje predložiti v enem letu od pridobitve statusa socialnega podjetja,
· pogoje na podlagi katerih so upravičenci (tj. osebe, ki nameravajo ustanoviti socialno podjetje, socialna podjetja ali posamezniki, ki naj bi se zaposlili v socialnem podjetju ter subjekti podpornega okolja) upravičeni do spodbud posameznih ukrepov za spodbujanje razvoja socialnega podjetništva določenih v programu ukrepov,
· načine poročanja, spremljanja in pogoje na podlagi katerih so socialna podjetja upravičena do posebnih spodbud za zaposlovanje najbolj ranljivih skupin na trgu dela in poslovodenje,
· podrobnejše pogoje, ki jih mora izpolnjevati izvajalska organizacija.

Stanje: Osnutek pravilnika je pripravljen, ni ga mogoče dokončali pred sprejetjem programa ukrepov. Predvidena je avtomatizacija poročanja preko AJPES (letna poročila).

Način rešitve: Ko Svet za socialno ekonomijo pripravi strategijo in programa ukrepov, se zaključi pravilnik.

5. Uredbe o družbenih učinkih

Z uredbo se podrobneje opredeli standarde, merila in kazalnike za spremljanje družbenih učinkov iz naslova dejavnosti socialnih podjetij. O zagotavljanju družbenih učinkov socialna podjetja poročajo v skladu z uredbo.

Stanje: MGRT je za pripravo metodologije merjenja družbenih učinkov prijavilo temo CRP, ki je bila potrjena ter vključena v javni razpis ARRS. Aplikativni model za merjenje družbenih učinkov socialnih podjetij pripravlja na podlagi izbora na javnem razpisu Inštitut za ekonomska raziskovanja. Oblikovanje aplikativne metodologije je nujno za pripravo Uredbe o družbenih učinkih. Konec projekta je predviden avgusta 2022.

Do konca leta 2021 je izbrani izvajalec opravil prvo fazo projekta, in sicer je v raziskavo s pomočjo ankete vključil vseh 267 socialnih podjetij, izvedel  mednarodno primerjalno analizo obstoječih metodologij ter analizo slovenskih socialnih podjetij na podlagi javno dostopnih informacij.


Dosedanje (finančne) spodbude MGRT za socialna podjetja

MGRT je od prevzema pristojnosti izvajal ukrepe, ki so bili večinoma usmerjeni v podporo registriranih socialnih podjetij, ukrepe izvaja samostojno ali preko izvajalskih organov oziroma drugih pristojnih institucij. V sklopu aktivnosti za podporo in razvoj socialne ekonomije je pripravil ukrepe v obliki:

Posojil

Slovenska izvozna in razvojna banka (SID banka) preko finančnih posrednikov (Primorska hranilnica Vipava in Slovenski podjetniški sklad) omogoča socialnim podjetjem pridobitev mikroposojil v višini od 5.000 evrov do 25.000 evrov za pokrivanje upravičenih stroškov za plačila za nakup materiala, trgovskega blaga, plačila za storitve, stroške dela ter naložbe v opredmetena in neopredmetena osnovna sredstva. Kredit lahko socialno podjetje nameni za pokrivanje upravičenih stroškov, ki so nastali največ 6 mesecev pred oddajo vloge za financiranje in največ 18 mesecev po odobritvi financiranja.

SID banka in finančni posredniki (Sberbank in Gorenjska banka) omogočajo socialnim podjetjem tudi pridobitev posojil za financiranje naložb v razvoj, raziskave in inovacije v višini od 10.000 evrov do 10.000.000 evrov.

Posojila socialnim podjetjem omogočata tudi Slovenski podjetniški sklad in Javni sklad republike Slovenije za regionalni razvoj in razvoj podeželja.

Nepovratnih sredstev - VFO/OP 2014 - 2020

EKP, ESRR

1. Javni razpis za izbor operacij za zagon socialnih podjetij in mladinskih zadrug v letih
2016 - 2018

V okviru izvajanja omenjenega razpisa je bilo v celotnem obdobju izvajanja izplačanih 1.481.734,80 EUR od odobrenih 1.859.393,00 EUR, operacije je zaključilo 84 upravičencev od izbranih 94, kar predstavlja cca. tretjino vseh registriranih socialnih podjetji.

Namen javnega razpisa je bil spodbuditi zagon novih socialnih podjetij, povečati zmožnosti preživetja socialnih podjetij v začetnem obdobju poslovanja kot tudi prispevati njihovim dolgoročnim sposobnostim obstoja na trgu, ob hkratnem povečanju konkurenčnosti na relevantnih področjih.

2. Javni razpis za krepitev podpornega okolja za socialna podjetja

Javni razpis se izvaja, izbrana sta bila dva projekta (konzorcijska partnerstva) v skupni vrednosti 418.285,71 EUR.

Namen javnega razpisa je vzpostaviti dva subjekta podpornega okolja za socialna podjetja, in sicer v vsaki kohezijski regiji eno. Zaključek izvajanja aktivnost je predviden v letu 2023. Konzorciji so oblikovani tako, da s projektnimi in pridruženimi partnerji nudijo storitve podpornega okolja v vseh 12 statističnih regijah.

EKP, ESS

3. Javni razpis Dostop do zaposlitev preko socialne ekonomije

V okviru izvajanja omenjenega razpisa je bilo v celotnem obdobju izvajanja izplačanih 122.093,41 EUR od odobrenih 193.777,00 EUR, operacijo je zaključil le en od dveh izbranih upravičencev.

Namen javnega razpisa je bil oblikovanje zadružnega modela za prekarne delavce ter omogočitev njihovega skupnega delovanja na trgu, t.j. skupno oblikovanje, priprava in izvedba projektov, skupne promocijske, trženjske in prodajne aktivnosti, skupna administrativna podpora, skupen nastop na trgu itd.

4. Javni razpis Mentorske sheme za socialna podjetja

V letu 2018 je bil objavljen javni razpis »Mentorske sheme za socialna podjetja«, ki je predvideval tri odpiranja, po enega v letih 2018, 2019 in 2020, celotna vrednost razpisa je bila 1.579.144,99 EUR. Zaradi razglasa epidemije COVID – 19 in prenosa sredstev na interventne ukrepe je bilo tretje odpiranje preklicano, izplačanih je bilo 780.603,66 EUR sredstev.

Namen javnega razpisa je bil prenos znanj iz mentorjev na zaposlene v socialnih podjetjih, krepitev njihovih kompetenc in posledično zagotavljanje trajnega obstoja socialnih podjetij na trgu.

ReactEU

5. Vavčerji za dvig digitalnih kompetenc ter izboljšanje digitalnega marketinga socialnih
podjetij

Izredne razmere v času COVID-19 so osvetlile nujnost prehoda socialnih podjetij na digitalno poslovanje in razvoja njihovih digitalnih kompetenc, saj so številna socialna podjetja zaradi manjka digitalnih storitev in kompetenc v času epidemije delovala v okrnjenem obsegu. MGRT je tako v sodelovanju s Slovenskim podjetniškim skladom pripravil 2. javna poziva za dvig digitalnih kompetenc ter izboljšanje digitalnega marketinga socialnih podjetij, ki sta še odprta za prijave. Za ukrep so bila predvidena sredstva v višini 1.000.000,00 EUR.

Integralni proračun
 
6. Javni razpis za spodbujanje socialnega podjetništva v Pomurski regiji v obdobju
2018-2019

V okviru izvajanja omenjenega razpisa je bilo v celotnem obdobju izvajanja izplačanih 137.06858 EUR od odobrenih 147.675,00 EUR, operacije je zaključilo vseh 6 izbranih upravičencev.

Namen javnega razpisa je spodbuditi in podpreti razvoj socialnih podjetij v Pomurski regiji - v območju izvajanja Zakona o razvojni podpori Pomurski regiji v obdobju 2010–2019, zagotoviti nova oziroma ohraniti obstoječa delovna mesta ter izboljšati življenjski standard prebivalstva na tem območju.

Poleg omenjenih ukrepov MGRT v sklopu javnih razpisov, povabil in drugih oblik spodbud omogoča socialnim podjetjem, da kandidirajo za razpisana javna sredstva. 

Tako je npr. v sklopu skupnega instrumenta lokalni razvoj, ki ga vodi skupnost (Community-Led Local Development – CLLD) v okviru podpore LAS do začetka tekočega programskega obdobja (2016 – potrditev strategije) do 8. 2. 2022 v partnerstvih podprl 26 socialnih podjetji, ki jim je bilo odobreno financiranje v višini 668.639,39 EUR.


Raziskave

1. Izdelana in objavljena je bila aplikativna analiza stanja na področju socialne 
ekonomije v Republiki Sloveniji (2018)

2. Spodbujanje socialnega podjetništva in razvoja socialnih podjetji - poglobljena    
analiza OECD (»Boosting social entrepreneurship and social enterprise development - in depth policy report«) (2022)

V sklopu študije je bilo v sodelovanju z ministrstvom izvedenih 6 vsebinskih spletnih delavnic z deležniki iz gospodarstva, civilne sfere in javne sfere  ter dve s predstavniki ministrstev, ki delujejo na področju socialnega podjetništva. Študija je bila zaradi epidemije COVID-19 izvedena popolnoma digitalno. Študija je bila zaključena decembra 2021, javna predstavitev študije pa je bila 10. 2. 2022. Študija zajema pregled institucionalnega okvirja, dostop do finančnih virov, dostop do javnih in zasebnih trgov ter merjenje družbenih učinkov socialnih podjetij v Sloveniji. OECD ugotavlja, da je Slovenija od sprejeta Zakona o socialnih podjetjih 2011 naredila pomemben napredek na tem področju, izvedla ukrepe, ki so izboljšali ekosistem socialne ekonomije in omogočila razvoj številnih dobrih praks. Največji izziv na tem področju ostaja financiranje socialnih podjetji in medsektorsko povezovanje ter usklajeno institucionalno ukrepanje na nivoju države. 

Drugi projekti

1. REINSER - Ekonomska integracija beguncev s pomočjo socialnega podjetništva
(Refugees’ Economic Integration through Social Entrepreneurship) 

V letu 2020 je bil v sklopu povabila Interreg ADRION potrjen projekt REINSER, projektne aktivnosti so se začele izvajati 1. 2. 2021, zaključek projekta je predviden 31. 1. 2023. Projektnemu partnerstvu je bilo odobreno sofinanciranje  sredstev v skupni višini 2.019.200,00 EUR.

Namen projekta je ekonomsko vključevanje beguncev s pomočjo socialnega podjetništva v Jadransko – jonske makroregiji, in sicer bo k razvoju integracijskih politik prispeval predvsem na področju ekonomske vključenosti beguncev in prosilcev za azil.

Konzorcij partnerjev, ki ga koordinira Znanstveno-raziskovalno središče Koper (ZRS Koper), vključuje 8 partnerskih in 11 pridruženih partnerskih institucij iz Italije, Grčije, Srbije, Slovenije, Hrvaške ter Bosne in Hercegovine. Poleg ZRS Koper v projektu kot partner iz Slovenije sodeluje še Primorski tehnološki park, kot pridružena partnerja pa Ministrstvo za gospodarski razvoj in tehnologijo ter Urad Vlade Republike Slovenije za oskrbo in integracijo migrantov.

2. Kompetenčni center za družbene inovacije (projekt SEED)

Projekt SEED je namenjen spodbujanju in podpori ustanovitve štirih kompetenčnih centrov za  družbene inovacije – po enega v Italiji, Grčiji, Romuniji in Sloveniji, kjer bodo raziskovalci, strokovnjaki, oblikovalci politik in javni uslužbenci skupaj ustvarjali javno in odprto infrastrukturo za socialno ekonomijo. Projekt bo nudil podporo pri vključevanju družbenih inovacij v nacionalne inovacijske ekosisteme z razvojem učinkovitih smernic, izvajanjem izobraževanj, delavnic, dogodkov in drugih aktivnosti.

Konzorcij partnerjev, ki ga koordinira občina Torino, vključuje 16 partnerskih in institucij iz Italije, Grčije, Romunije in Slovenije. V projektu kot partnerji iz Slovenije sodelujejo Ministrstvo za gospodarski razvoj in tehnologijo, Hashnet d.o.o., Slovenija, Sončna zadruga, Slovenija in Center Noordung. Projekt financira Evropska komisija.

3. Projekt SocialB

SocialB projekt poteka od januarja 2020 do decembra 2022. Konzorcij partnerjev bo v sklopu projekta oblikoval, razvil in pilotno izvedel paket izobraževalnih vsebin za podporo izobraževanju posameznikov in organizacij ter za razvoj mreže na področju socialnega podjetništva. Izobraževalni materiali bodo predstavljeni v okviru pristopa kombiniranega učenja v 16-24 učnih enotah in bodo zasnovani tako, da bodo naslavljali prepoznane vrzeli v znanju in potrebe po usposabljanjih na ključnih področjih za razvoj, trajnost in rast sektorja socialnega podjetništva.

V projektu SocialB sodeluje 8 partnerjev, ki delujejo na področju socialnega podjetništva, usposabljanja in visokošolskega izobraževanja v štirih državah – na Irskem, v Grčiji, Italiji in  Sloveniji. Iz Slovenije sodelujejo Univerza v Ljubljani ter razvojna agencija Kozjansko. MGRT pri projektu sodeluje s strokovno podporo s članstvom v slovenski strokovni skupini. Projekt sofinancira program Erasmus+ v okviru akcije Koalicije znanja.

Priprava pravnih podlag, zakonskih in podzakonskih aktov

1. Pravilnik o določitvi kriterijev za izkazovanje pomembnejših dosežkov delovanja
nevladnih organizacij za podelitev statusa nevladne organizacije v javnem interesu na področju razvoja socialnega podjetništva

Zakon o nevladnih organizacijah (ZNOrg) določa, da se lahko nevladni organizaciji podeli status nevladne organizacije v javnem interesu na določenem področju, če njeno delovanje na tem področju presega interese njenih ustanoviteljev oziroma njenih članov in je splošno koristno. ZNOrg določa tudi, da resorji, pristojni za področja, na katerih nevladne organizacije delujejo, podrobneje določijo kriterije za izpolnjevanje pogoja za pridobitev omenjenega statusa na posameznem področju, če kriteriji niso določeni z zakonom.

MGRT je pristojen za področje socialnega podjetništva, zaradi potrebe po standardizaciji in enakopravni obravnavi vlagateljev, je MGRT pripravil pravilnik, ki opredeljuje kriterije za dodelitev statusa nevladnih organizacij v javnem interesu na področju razvoja socialnega podjetništva. Pravilnik je bil objavljen v Uradnem listu RS in nevladnim organizacijam, ki delujejo na področju razvoja socialnega podjetništva omogoča pridobitev statusa nevladne organizacije, ki deluje v javnem interesu in posledično dodelitev dodatnih točk na javnih razpisih, kjer je to določeno oziroma dostopa do 1 % odstopljene dohodnine skladno s 142. členom Zakona o dohodnini.

Strokovne skupine in druga delovna telesa

1. Neformalna skupina OECD za oblikovanje »Ključnih načel socialne ekonomije
(Guiding principles for Social Economy)«

Projekt OECD v sklopu LEED odbora (t.j. programa skupnih ukrepov za lokalni razvoj gospodarstva in zaposlovanja - Local Employment and Economic Development Directing Committee): Cilj projekta je v sodelovanju z državami članicami oblikovati nabor načel socialne ekonomije ter globalnih standardov politik oziroma pravnih osnov za povečanje vloge socialne ekonomije ter njenih pozitivnih družbenih in okolijskih učinkov. Projekt imam podporo Evropske komisije.

2. [bookmark: _GoBack]Strokovna skupina za socialno ekonomijo in socialna podjetja (Commission expert
group on social economy and social enterprises - GECES)

Omenjena skupina v okviru Evropske komisije aktivno sodeluje pri oblikovanju in izmenjavi dobrih praks na področju priprave ukrepov za odpravo posledic pandemije COVID-19 ter ukrepov za razvoj socialne ekonomije v EU. Članstvo v skupini tako omogoča državam članicam aktivno in tvorno sodelovanje na polju socialne ekonomije na evropski ravni.
3. Odbor za spremljanje Luksemburške deklaracije

Luksemburška deklaracija je bila podpisana leta 2015, podpisalo jo je 6 držav članic, in sicer Španija, Francija, Italija, Slovenija, Slovaška, Luksemburg. Za spremljanje določil deklaracije je pristojen odbor za spremljanje, ki trenutno vključuje 14 držav članic, in sicer: Slovaško, Luksemburg, Španijo, Češko, Francijo, Grčijo, Ciper, Slovenijo, Romunijo, Bolgarijo, Švedsko, Italijo, Malto in Portugalsko.

Države podpisnice Luksemburške deklaracije so se v letu 2015 zavezale, da bodo podprle aktivnosti za podporo Socialne in solidarnostne ekonomije kot ključne nosilke ekonomskega in socialnega razvoja.

